Oscar bly in aanhouding | Maroela Media
Oscar Pistorius se hofsaak is tot volgende week Dinsdag uitgestel en hy gaan tot dan by die Brooklyn-polisiestasie aangehou word.
Oscar (26) het Vrydag in die Pretoriase landdroshof verskyn op 'n aanklag van moord op sy vriendin, Reeva Steenkamp (30). Die saak word uitgestel vir verdere ondersoek. Die staat het ook laat weet hulle het sy borgtog teengestaan en voer aan hy het haar vermoor met voorbedagte rade.
Oscar het omstreeks 09:00 by die Pretoriase landdroshof opgedaag om vir borg aansoek te doen. Hy het emosioneel voorgekom en moes deur sy pa, Henke, getroos word terwyl die aanklagte teen hom voorgelees is. Die Paralimpiese atleet word daarvan aangekla dat hy Reeva Donderdagoggend vier keer deur 'n badkamerdeur geskiet het, berig EWN. EWN berig dat, alhoewel hul ooreenstemmende inligting van die misdaadtoneel ontvang het, die polisie dit egter nog nie amptelik bevestig het nie. Lees meer hier.